Elcoteq

Elcoteq SE bija Somijas elektronikas ražošanas uzņēmums. Tas ražoja un izstrādāja elektroniskas komponentes un gatavus produktus klientiem. 2011. gadā tam pasludināts bankrots. Galvenais birojs atradās Luksemburgā. Elcoteq kotēja akcijas Helsinku biržā (OMXH: ELQAV).

Vēsture 
1984. gadā daudznozaru kompānija Oy Lohja Ab dibināja apakšuzņēmumu Lohja Microelectronics, kas ražotu mikroelektronikas komponentes Lohja ambiciozajam projektam: attīstīt un ražot elektroluminiscences displejus. Jaunais uzņēmums ātri izpildīja mātes uzņēmuma dotos uzdevumus, bet tā kā pašu displeju izstrāde negāja tik gludi un no Lohja vairs nebija jaunu pasūtījumu, tad nācās meklēt klientus ārpus kompānijas. Somijas uzņēmums Nokia-Mobira un Zviedrijas Ericsson bija izstrādājušas pirmos mobilos telefonus, tiem vajadzēja smalko komponentu ražotāju, un Lohja Microelectronics ieguva pasūtījumus no abiem uzņēmumiem.

1990. gadā mātes uzņēmums Lohja apvienojās ar Wärtsilä, izveidojot kompāniju Metra Oy Ab. Lohja Microelectronics tika pārdēvēta par Elcoteq Oy Ab. Metra negribēja paturēt bijušās Lohja elektronikas ražotnes, un 1991. gadā Elcoteq pārdeva tās vadītājiem Anti Pīpo, Henrijam Sjemanam un Jormam Vanhanenam. Jaunajā statusā kompānija ātri paplašinājās. 1992. gadā Tallinā, Igaunijā tika atvērta ražotne. 1994. gadā tika iegādāta ABB rūpnieciskās elektronikas ražotne Helsinkos.

1997. gada novembrī Elcoteq sāka izlaist akcijas Helsinku biržā.

2001. gada sākumā Ericsson nolēma aizvērt tā Eiropas ražotnes, līdz ar to Elcoteq zaudēja vienu no lielākajiem pasūtītājiem. Elcoteq nācās samazināt darbinieku skaitu, ražošanu koncentrēt mazākā skaita ražotņu, samazināt izmaksas un uzlabot vadības efektivitāti. Finanšu situācija sāka uzlaboties 2002. gada otrajā ceturksnī. 

Lai klientiem varētu piedāvāt jaunu produktu izstrādi, 2002. gadā Elcoteq iegādājās Benefon konstruktoru biroju, kuru nodeva apakšuzņēmumam Elcoteq Design Center Oy. 2002. gada beigās uzņēmums iegādājās 70 % Ķīnas uzņēmumos Shenzhen GKI Electronics Company Limited un Beijing GKI Electronics Co, Ltd. 2003. gadā Elcoteq ieguva pasūtījumus no sakaru aparatūras ražotājiem Siemens, Marconi, Kathrein, Tellabs, LANCOM un Strix Systems. 2004. gadā Elcoteq pārdeva savu rūpnieciskās elektronikas nozari Šveices kompānijai Enics AG.

2004. gada oktobrī Elcoteq valde nolēma mainīt savu statusu, kļūstot par Eiropas komercsabiedrību (Societas Europaea, SE), lai efektīvāk varētu darboties starptautiskajā tirgū. 2004. gada decembrī Elcoteq kļuva par ārpakalpojumu sniedzēju Francijas Thomson SA; Thomson ražotne Meksikā tika nodota Elcoteq. 2005. gadā tika atvērta ražotne Bangalorā, Indijā. 2005. gada jūnijā tika atvērts jauns birojs Budapeštā, Ungārijā, no kura vadīja operācijas Eiropā. Kopš 2005. gada 1. oktobra uzņēmuma jaunais nosaukums kļuva Elcoteq SE. Citu apakšuzņēmumu nosaukumi nemainījās. Elcoteq bija pirmā lielā Eiropas ražotājkompānija, kas kļuvusi par Eiropas komercsabiedrību. 2005. gada oktobrī Elcoteq atvēra ražotni Sanktpēterburgā, Krievijā.

2006. gadā uzņēmuma atkal samazinājās pasūtījumi un tika veikti pasākumi, lai uzlabotu konkurētspēju un peļņu. Lohjā un Meksikā tika slēgtas ražotnes. 2008. gadā galveno biroju pārcēla uz Luksemburgu. 2009. gadā tika slēgtas ražotnes Rumānijā, Ričardsonā (ASV), Sanktpēterburgā; ražotnes Ķīnā tika apvienotas. Lielākā daļa operāciju Tallinā (aptuveni 80 % Elcoteq Tallinn ražošanas jaudu) tika pārdotas Zviedrijas Ericsson 2010. gadā atlikušās Elcoteq Tallinn ražotnes tika pārceltas uz jaunām telpām Tallinā. 

2011. gadā Elcoteq iestājās maksātnespēja. Kompānijas apakšuzņēmumiem bankrots tika pasludināts augustā — septembrī.
2011. gada 7. oktobrī arī Elcoteq SE tika pasludināts bankrots.

Igaunijas ražotne AS Elcoteq Tallinn 2012. gada martā tika pārdota Francijas elektronikas ražotājam Eolane un mainīts nosaukums uz Eolane Tallinn AS.

Atsauces

Ārējās saites 
 Elcoteq mājaslapa

Somijas bijušie uzņēmumi